क्षमा करें, वे नहीं जानतीं क्या कर रहीं हैं: कोर्ट
मद्रास हाईकोर्ट के जजों ने कई नायब फैसले सुनाए। एक मामले में क्रिसमस की पूर्व संध्या पर उन्होंने चर्च के पादरी से कहा, ‘आप क्रिसमस पर ईसा मसीह का संदेश याद करें, हे पिता उन्हें क्षमा करें। क्योंकि वे नहीं जानतीं कि वे क्या कर रहीं हैं। और इसी के आधार पर दूसरे पक्ष को माफ कर दें।’ जजों ने एक सरकारी केयरटेकर को भी सलाह दी कि वह बच्चों को प्यार दे और उनकी अच्छी तरह देखभाल करे। दरअसल, जज मामलों को तेजी से निपटाने के लिए स्काइप पर सुनवाई कर रहे थे।
मामला त्रिची में बच्चियों के एक अनधिकृत बालगृह की 89 लड़कियों से जुड़ा था। सरकारी वकील और बालगृह के वकील कोर्ट में मौजूद थे, जबकि लड़कियों की तरफ से लड़ रहे वकील त्रिची में थे। शेष|पेज 5 पर
मामले की तत्काल सुनवाई सरकारी वकील एके भास्करपांडियन के आग्रह पर की गई। उन्होंने बताया कि बच्चियों को क्रिसमस सेलिब्रेशन के लिए स्थानीय कोर्ट ने चर्च जाने की इजाजत नहीं दी। इसलिए वे विरोध में सड़क जाम कर रही हैं। सभी 89 बच्चियों को स्थानीय कोर्ट के आदेश पर त्रिची के कलेक्टर की बनाई कमेटी ने अपने नियंत्रण में ले लिया है। स्थानीय कोर्ट का कहना था कि चर्च उन्हें बालगृह के संरक्षक पादरी गिडियन जैकब से अलग करने की कोशिश कर सकता है। चूंकि बच्चियां फादर को एकमात्र संरक्षक मानती हैं। इसलिए हो सकता है कि वे भड़ककर कोई दूसरा तरीका अपना लें।
जस्टिस वी रामासुब्रमण्यन और एन. किरुबाकरन ने इस मामले की सुनवाई की। बेंच ने कहा, ‘पादरी जैकब की जिम्मेदारी है कि बालगृह के बच्चे कानून का सम्मान करें। वे उन्हें समझाएं कि बिना इजाजत रोड जाम करने या प्रदर्शन करने पर आमतौर पर गिरफ्तार कर लिया जाता है। सजा मिलती है।’
नहीं चाहते कि बच्चियों को सजा मिले
जजों ने कहा,‘न तो हम और न ही जिला प्रशासन चाहता है कि इन बच्चियों को सजा मिले। लेकिन हमारी इस इच्छा को हमारी कमजोरी न समझा जाए।’ सुनवाई के दौरान ही कोर्ट को बताया गया कि बच्चियों ने रोड ब्लॉक खत्म कर दिया है। इस बारे में पूरी रिपोर्ट अगले दिन पेश कर दी जाएगी।
hin_Deva hin_Deva hin_Deva hin_Deva hin_Deva hin_Deva hin_Deva